**RADY RODIČOM AKO ROZVÍJAŤ ZRUČNOSTI POTREBNÉ PRE ŠKOLU**

Milí rodičia,

v súčasnej dobe sa v školách stretávame s nárastom porúch učenia (dyslexia, dysgrafia, dysortografia). Sú to poruchy čítania, písania a pravopisu. Aby ste týmto poruchám predchádzali, je dôležité u detí rozvíjať špecifické funkcie (zrakové vnímanie, sluchové vnímanie, priestorovú orientáciu...). Na to slúžia jednoduché hravé cvičenia a úlohy. Tieto cvičenia môžu byť pre vás ukazovateľom, v ktorej oblasti je potrebné vaše dieťa viac stimulovať. Cvičenia robte s dieťaťom každý deň 15 až 20 minút. Je dôležité aby ste ho do nich nenútili. Dieťa sa má na úlohy tešiť. Veríme, že spolu s vaším dieťaťom zažijete veľa príjemných chvíľ a zároveň mu tak hravým spôsobom uľahčíte vstup do školy.

Predpoklady pre osvojenie čítania, písania a počítania môžete rozvíjať nasledujúcimi **hrami**:

* domino – rozvíja predstavivosť, logické myslenie, matematické predstavy
* mikádo – rozvíja jemnú motoriku, vizuomotoriku, pozornosť a trpezlivosť
* pexeso – výborná hra na rozvoj pozornosti, pamäte, predstavivosti a v neposlednom rade slovnej zásoby
* kocky – rôzne hry s kockami rozvíjajú logické myslenie, matematické predstavy
* stolné hry s pravidlami (šach, človeče nehnevaj sa, dáma, mlyn...) – rozvíjajú logické myslenie, matematické predstavy, ale aj rešpektovanie pravidiel a autority, čím predchádzajú aj poruchám správania
* meno, mesto, zviera, vec – rozvíja slovnú zásobu, tvorivé myslenie, fonologické uvedomovanie, jemnú motoriku
* príbeh podľa obrázku – rozvoj slovnej zásoby, vyjadrovacích schopností (dieťaťu ukážeme obrázok a jeho úlohou je vymyslieť podľa neho príbeh)
* puzzle, stavanie kociek - logické myslenie (syntéza), jemná motorika, predstavivosť

**Krátke hry na cesty:**

* slovná reťaz– rozvíja slovnú zásobu, tvorivé myslenie, fonologické uvedomovanie (hovoríme slová vždy podľa posledného písmena v slove) (pes-slon-nos-sova-auto...)
* tvorenie príbehu – rozvíja slovnú zásobu a vyjadrovacie schopnosti (každý povie jednu vetu, ktorá nadväzuje na predošlú a tým vytvárame príbeh, ďalší variant - zadáme 5 slov, na ktoré má dieťa vymyslieť príbeh)
* číselná reťaz – rozvíja matematické a logické myslenie (hovoríme rad čísel, ktorý sa má opakovať..., hovoríme násobky čísel..., hovoríme rad čísel ale na určené číslo vždy tleskneme...)
* rad čísel – rozvíja pamäť a pozornosť (povieme dieťaťu rad čísel a dieťa ho má zopakovať)
* geometrické tvary – rozvoj pozornosti, zrakovej percepcie, matematických predstáv (dieťa má za úlohu vyhľadať v okolí predmety v tvare štvorca, kruhu, trojuholníka...)
* hra na robota (hláskovanie, slabikovanie) – rozvíja sluchovú analýzu, syntézu, fonologické uvedomovanie
* čo vidím? – hry rozvíjajúce priestorovú orientáciu ( čo vidím vpravo dole? čo je za nami? čo je pod stolom? kde je pes? kde stojí pani v zelených šatách? čo vidíš naľavo od cesty?....)
* menujeme dni v týždni –vnímanie postupnosti (Menujeme deň v týždni, napríklad piatok, dieťa má povedať ktorý deň je pred piatkom a ktorý deň nasleduje, podobne sa môžeme pýtať aj na postavenie mesiacov v roku.)

Dôležitým predpokladom pre zvládnutie čítania je **fonologické uvedomovanie.** Dieťa si ho osvojuje v nasledujúcich krokoch:

* vnímanie rýmu napr. v riekankách, neskôr uvedomenie si, slov, ktoré sa rýmujú (napr. rýmujú sa slová pes a les? alebo aké slovo sa rýmuje so slovom kačka?),
* delenie slova na slabiky (napr. vytlieskaj slovo bubon, alebo vytlieskavame predmety, ktoré vidíme cestou: au-tá, kve-ty, do-my...)
* určenie prvej hlásky v počutom slove (napr. čo počuješ v slove pes na začiatku?),
* určenie poslednej hlásky v počutom slove (napr. čo počuješ v slove nos na konci?),
* delenie slova na hlásky (napr. slovo pes sa v tajnej reči povie P-E-S, povedz v tajnej reči slovo dom alebo hra na robota, ktorý hláskuje alebo slabikuje slová),
* skladanie slova z hlások (napr. aké slovo som povedala v tajnej reči: k-o-s-a?)
* manipulácia s hláskami (napr. keď v slove okno vynechám K, aké slovo vznikne?).

Ak máte záujem o ďalšie námety na prácu s vaším predškolákom, prípadne o pracovné listy, obráťte sa na špeciálneho pedagóga:

***Mgr. Radka Jarabová, školský špeciálny pedagóg,*** *Základná škola s materskou školou Karola Rapoša, Pionierska 4, Brezno, 977 01*

*e-mail:* [*radka.jarabova@gmail.com*](mailto:radka.jarabova@gmail.com)*,* [*http://zsp4.edupage.org/*](http://zsp4.edupage.org/)